Didysis baltasis ryklys

Didysis baltasis ryklys (Carcharodon carcharias) – ryklių (Selachomorpha) antbūrio, tikrųjų rykliažuvių (Lamniformes) būrio, silkinių ryklių (Lamnidae) šeimos, baltųjų ryklių (Carcharodon) genties šiltakraujė kremzlinė žuvis. Dar vadinamas baltuoju rykliu arba baltąja mirtimi.

Biologija 
Turi puikiai išsivysčiusius šiuos jutimo organus - regą, klausą, uoslę. Jo uoslė gali užuosti vieną kraujo lašelį 10 milijardų vandens lašų, o jutimo organai per sukeliamą vandenyje vibravimą, gali pajusti auką už 250 m atstumo. Burnoje iki 300 trikampio formos, dantytų dantų, kurie išsidėstę keliomis eilėmis, o per visą gyvenimą iki 20,000 tūkstančio dantų. Gali plaukti mažiausiai 40 km/val greičiu, bet anot juos tyrinėjančių mokslininkų, manoma, kad jie gali pasiekti iki 56 km/val geitį.

Didžiųjų baltųjų ryklių patinai lytiškai subręsta 26 metų amžiaus, patelės nuo 33 metų amžiaus. Nėštumas trunka 11 mėnesių. Vienu metu gimsta 2-12 jauniklių. Gyvena ilgiau kaip 70 metų.

Paplitimas 
Didžiųjų baltųjų ryklių pirmieji protėviai Žemės vandenynuose pasirodė nuo mioceno epochos vidurio maždaug prieš 16 milijonų metų. Į dabartinę Viduržemio jūrą iš pietų vandenynų nuo Australijos žemyno krantų paplito maždaug prieš 450 000 m. pr. m. e.

Anot 2019 m. pradžios šaltinių, didžiausios jų koncentracijos yra prie:
 Dajerio salos, netoli Gansbėjaus, PAR (Pietų Afrika).
 Keipkodo kyšulio, Masačusetso, JAV auganti populiacija (Šiaurės Amerikos rytai).
 Neptūno salų, Pietų Australijos valstijos pietuose (Australijos žemyno pietūs).
 Gvadalupės salos, į vakarus nuo Kalifornijos pusiasalio (Šiaurės Amerikos vakaruose).
 Monterėjaus krantų (Kalifornija).
 Stiuarto salos (Naujoji Zelandija).
 San Diego pakrantėse jaunų ryklių koncentrcija (pietvakarių Kalifornija).
 Fasbėjaus įlankos (PAR pietvakariai)
 Naujojo Pietų Velso pakrantėse jauniklių koncentracija (Australijos žemyno pietryčiai).

Paplitę visų vandenynų (išskyrus Arkties) paviršiniuose pakrančių vandenyse, kurių temperatūra įšyla 12-25 °C.
Arčiausiai nuo Lietuvos vandenų gyvena Biskajos įlankoje, Adrijos jūroje, bei Viduržemio jūroje, bet dėl didelio vandens užterštumo Viduržemio jūroje tapo retais. XXI amžiaus pradžioje imti stebėti ir netoli Anglijos pietinių pakrančių. Kartais medžiodami įplaukia į upių žemupius. Įprastai gyvena 0-250 m gylyje. Gali pasinerti į 1200 m gylį.

Matmenys ir išvaizda 

Didysis baltasis ryklys laikomas didžiausia plėšriąja žuvimi, gyvenančia Žemės vandenyse. Vienas didžiausių vertifikuotas individas, buvo sugauta 6,096 m ilgio ir 2213,78 kg svorio patelė. Kitas didžiulis didysis baltasis ryklys, buvo apie 2,5 tonų sverianti, apie 6,09 m ilgio ir apie 50 metų patelė, 2019 m. sausio mėn. buvo stebėta besimaitinanti negyvo banginio lavonu, prie Havajų salyno Oahu salos.

Patelės yra didesnės už patinus. Subrendę patinai vidutiniškai užauga 3,4-4,0 m ilgio, patelės vidutiniškai iki 4,6-4,9 m. Patinai vidutiniškai sveria apie 522–771 kg, o patelės 680–1110 kg.

Mityba, priešai, santykiai su žmonėmis 
Minta žuvimis (tarp jų rajomis, tunais, kitais rykliais), jūrų liūtais, delfinais, jūrų kiaulėmis, ruoniais. Jūrines ūdras, pingvinus puola retai. Dideli baltieji rykliai dažnai linkę ryti nesuvirškinamus dalykus (pvz., įvairias šiukšles, plaukiojančias vandenyje, plūdurus, banglentes). Vienu kandimu jie gali praryti iki 13 kg mėsos. Taip pat jie yra aukšto metabolizmo, neėdę gali išgyventi savaites.

Nors žmonės nėra didžiųjų baltųjų ryklių mėgstamas grobis, bet kartais puola vandenyje esančius žmones, todėl turi žmogėdrų reputaciją. Per 339 metų laikotarpį, nuo 1670 m. iki 2009 m., JAV teritorijoje užfiksuoti 1049 atvejai, kai įvairių rūšių rykliai užpuolė žmones. 49 užpuolimai baigėsi mirtimi.
Toks susidūrimas gali baigtis sunkiu sužalojimu ar žmogaus mirtimi. Teigiama, kad įprastai rykliai žmonių nemedžioja, o tik nedideliu kandimu tikrina ir dažniausiai jį paleidžia. Kartais žmogų supainioja su ruoniu. Iš daugiau kaip 100 per metus pasitaikančių su viršum žmonių užpuolimų, nuo trečdalio iki pusės jų tenka didiesiems baltiesiems rykliams. Arčiausiai nuo Lietuvos didžiųjų baltųjų ryklių aukomis yra tapę žmonės besimaudę Adrijos jūroje ties Kroatijos pakrante ir Italijai priklausančioje Tirėnų jūros dalyje

Apart žmogaus, gamtoje naturalūs didžiųjų baltųjų ryklių priešai yra tik orkos, kurios kartais juos puola. Didieji baltieji rykliai vengia orkų, joms pasirodžius jie migruoja į tolimas vandenyno vietoves.

Galerija

Šaltiniai

Nuorodos 

 greatwhite.org / Great White Shark – predator of the deep
 theguardian.com / Great white sharks: 10 myths debunked; James Woodford | 2014-11-26
 youtube.com / Hawaii Diver Swims With Record Breaking Largest Great White Shark | 2019-01-18
 youtube.com / One of the Biggest Great Whites Ever Filmed | Jaws Strikes Back
 youtube.com / Adventure Ocean Quest – The White Sharks of Guadalupe (FULL Documentary) | 2015-11-13
 youtube.com / Orcas hunt Great White Sharks in Gansbaai South Africa

Rykliai